דייוויד ראוזר

דייוויד צ'סטון ראוזר (באנגלית: David Cheston Rouzer; נולד ב-16 בפברואר 1972) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השביעי של מדינת קרוליינה הצפונית. טרם היבחרו אל הקונגרס האמריקאי היה נציגו של מחוז הבחירה ה-12, שבתוכו מחוזות ויין וג'ונסון, בבית המחוקקים של קרוליינה הצפונית. ראוזר נולד במרכז הרפואי האזורי לנדשטול השוכן בעיר לנדשטול במדינת ריינלנד-פפאלץ, אז בשטחי גרמניה המערבית, שם הוצב אביו במסגרת שירותו בצבא ארצות הברית. הוא גדל בדורהאם שבקרוליינה הצפונית, שם למד בבית הספר התיכון "נורת'ן". את לימודיו הגבוהים השלים באוניברסיטת המדינה של קרוליינה הצפונית, שם היה חבר באחווה פי דלתא תטא. בשנת 1994 קיבל תואר ראשון בניהול עסקים חקלאיים, בכימיה, ובכלכלה חקלאית. בעבר היה ראוזר בעל עסק קטן בשם "חברת ראוזר והפצת המחסנים". בין השנים 2001–2002 היה עוזרו של הדיקן במכללת מדינת קרוליינה הצפונית לחקלאות ומדעי החיים. מ-2005 עד 2006 היה מנהל אזורי משותף במחלקת החקלאות של ארצות הברית. בשנים 1996–2001 היה ראוזר עוזר פרלמנטרי ומנהל מדיניות בכיר עבור הסנאטורים ג'סי הלמס ואליזבת דול. בשנת 2000 התמודד לתפקיד נציב החקלאות של קרוליינה הצפונית אם כי הפסיד בבחירות המקדימות של המפלגה הרפובליקנית. ב-2008 החליט פרד סמית', חבר הסנאט של קרוליינה הצפונית, לפרוש כדי להתמודד למשרת מושל קרוליינה הצפונית. ראוזר התמודד על המושב שנטש סמית' בסנאט המדינתי וגבר על ננה ריבס בבחירות המקדימות הרפובליקניות, ביחס של 32%-68%. בבחירות הכלליות ניצח את קיי קרול, עם 52% מקולת הבוחרים. בבחירות אמצע הכהונה של 2010 נבחר ראוזר מחדש עם 70% מהקולות. בסנאט המדינתי עבד על חיזוק חקיקות שהתירו לבני נוער לקבל רישיון נהיגה. הוא גם תמך בבחקיקה בנושא "עליית מפלס הים" מ 2012, שביקשה לחייב נתונים היסטוריים גרידא ככלי לחיזוי מגמות סביבתיות עתידיות. ראוזר מתנגד נחרץ לחוק הגנת החולה וטיפול בר השגה; במסע הבחירות שלו משנת 2012 פרסם תעמולה טלוויזיונית בה הבטיחה סבתו שאם ייבחר, לא יקצץ בתוכנית המדיקר. הוא מאמין שעל מהגרים לארצות הברית לשלוט היטב בשפה האנגלית בטרם יקבלו אזרחות אמריקאית, ומתנגד להפלות. בבחירות 2014 נבחר אל בית הנבחרים של ארצות הברית. ב-3 בינואר 2015 ראוזר הושבע לתפקידו עם התכנסות הקונגרס ה-114 של ארצות הברית. החל ממאי 2019 נתן את חסותו ל-24 הצעות חוק במהלך כהונתו, שמתוכן שתיים קיבלו מעמד חוק בארצות הברית. בדצמבר 2020 נמנה ראוזר בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית. מדיה וקבצים בנושא דייוויד ראוזר בוויקישיתוף אתר האינטרנט הרשמי של דייוויד ראוזר בבית הנבחרים האמריקאי (באנגלית) דייוויד ראוזר, ברשת החברתית פייסבוק דייוויד ראוזר, ברשת החברתית אקס (טוויטר) דייוויד ראוזר, ברשת החברתית אינסטגרם דייוויד ראוזר, סרטונים בערוץ היוטיוב אתר האינטרנט האישי של ראוזר (באנגלית) דייוויד ראוזר, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית) הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020